Isi surat bapa Altantuya kepada peguam Azilah, mahkamah
Putrajaya: Surat sokongan bapa kepada model Mongolia, Altantuya Shaariibuu menyelamatkan nyawa bekas anggota Unit Tindakan Khas, Azilah Hadri daripada tali gantung apabila Mahkamah Persekutuan hari ini menggantikan hukuman mati kepada penjara 40 tahun kerana membunuh wanita itu, 18 tahun lalu.   Surat yang ditulis Dr Shaariibuu Setev dalam bahasa Mongolia yang kemudian diterjemah ke Bahasa Inggeris dibacakan peguam J Kuldeep Kumar yang mewakili Azilah dalam mahkamah.  Kuldeep ketika membacakan sebahagian isi surat yang ditulis Setev mengenai kesucian kehidupan (sanctity of life).  "Kepada peguam Azilah Hadri, seorang warganegara Malaysia yang menunggu hukuman mati.  "Saya menulis secara rasmi untuk meminta meringankan hukuman mati Azilah Hadri kepada penjara seumur hidup, dia dijatuhi hukuman mati pada 2006 kerana membunuh Altantuya Shaariibuu, warga Mongolia.   "Sebelum ini saya menyampaikan perkara ini melalui surat kepada Perdana Menteri anda (Malaysia)," katanya.   Ketika membacakan surat itu, Setev mengatakan selaras dengan Pertubuhan Bangsa-Bangsa Bersatu mempertahankan kesucian kehidupan dan menekankan bahawa semua makhluk di planet ini mempunyai hak untuk wujud.  "Permintaan saya ini adalah atas dasar hormat yang mendalam pada sifat kemanusiaan rakyat Mongolia.  "Selain itu, saya menggesa penyelesaian segera kepada saman sivil yang tertangguh bertahun-tahun," katanya.   Kuldeep berkata, Setev juga meminta supaya permohonannya itu disampaikan kepada Sirul Azhar Umar dan peguamnya, mahkamah, pejabat pendakwa raya dan kerajaan.  "Marilah kita menghormati nilai kemanusiaan dan penyataan yang jujur ditegakkan di semua negara," kata lelaki itu.   Sementara itu, peguam pemerhati bagi keluarga Altantuya, Sangeet Kaur Deo mengesahkan perkara itu dan mempunyai salinan asal surat berkenaan.  Sangeet ketika ditemui di luar mahkamah berkata, Setev memaklumkan menulis surat itu pada Ogos lalu.  "Setev menganggap, Azilah meringkuk di penjara selama 40 tahun atas kesalahan yang dilakukan adalah adil dan boleh diterima oleh ahli keluarga.   "Cuma dia tidak setuju jika hukuman mati dibuat meskipun kejadian tragis menimpa anaknya," kata peguam itu.  Dalam keputusan sebulat suara, panel tiga hakim diketuai Ketua Hakim Negara Tun Tengku Maimun Tuan Mat membenarkan permohonan semakan hukuman mati dikemukakan bekas Cif Inspektor Azilah, 48.   Tengku Maimun berkata, antara yang dipertimbangkan panel termasuk surat daripada Setev yang secara nyata menyokong permohonan Azilah supaya hukuman mati diganti ke penjara.   Pada 2009, Azilah disabitkan bersama seorang lagi bekas anggota polis iaitu Koperal Sirul Azhar Umar kerana membunuh Altantuya di Mukim Bukit Raja, Shah Alam antara 10 malam 19 Oktober 2006 hingga 1 pagi esoknya.  Mahkamah Tinggi Shah Alam menjatuhkan hukuman mati ke atas kedua-dua anggota polis itu.  Pada 2022, keluarga Altantuya menang dalam saman terhadap Azilah, Sirul Azhar, Abdul Razak Baginda serta kerajaan dan Mahkamah Tinggi Shah Alam memerintahkan supaya mereka dibayar ganti rugi sebanyak RM5 juta.  Bagaimanapun, kes itu masih di peringkat Mahkamah Rayuan.